אדוארד קוסטיגן

אדוארד פרנטיס קוסטיגן (באנגלית: Edward Prentiss Costigan; 1 ביולי 1874 – 17 בינואר 1939) היה פוליטיקאי חבר המפלגה הדמוקרטית, שייצג את מדינת קולורדו בסנאט של ארצות הברית בשנים 1931–1937. בשנת 1912 היה ממייסדי המפלגה הפרוגרסיבית בקולורדו.

 ביוגרפיה 
 ילדות והשכלה 
קוסטיגן נולד ב־1 ביולי 1874 סמוך לעיירה ביולוויל, מחוז קינג ויליאם שבווירג'יניה, להוריו ג'ורג' ואמילי (סיגור) קוסטיגן. בשנת 1877 עברה המשפחה לעיר לייק סיטי שבקולורדו, ובשנה שלאחר מכן השתקעה בעיירה אוריי. לאחר חמש שנים, מונה אביו לשופט במחוז החדש סן מיגל על ידי מושל קולורדו ג'יימס בנטון גרנט, ואף נבחר פעמיים לשופט בעיירה טליורייד. שני הוריו עסקו גם בכריית מחצבים והחזיקו במכרה בלמונט ובמיזמי כרייה בקליפורניה. המשפחה התיישבה לבסוף בדנוור, שם הייתה אמו חברה פעילה במועדון הנשים של העיר.

קוסטיגן למד בבתי הספר הציבוריים של דנבר, ובהם בתיכון מזרח דנוור. הוא למד משפטים והוסמך לעריכת דין בסולט לייק סיטי ב־1897. בשנת 1899 השלים לימודי משפטים באוניברסיטת הרווארד. אחיו, ג'ורג' פרסל קוסטיגן הבן, היה משפטן, מרצה, דקאן וסופר.

 קריירה 
בשנת 1900 עבר לדנוור והחל לעסוק בעריכת דין. בשנת 1902 נבחר כנציג לבית המחוקקים של קולורדו, אך מחלוקת משפטית מנעה ממנו לכהן בפועל. מאז החל במאבק למען בחירות הוגנות, שנמשך למעלה מעשור. הוא שימש כיועץ המשפטי של "ליגת הבחירות ההוגנות" ושל "ליגת אכיפת החוק", וקידם חקיקה שאפשרה לכל מחוז להחליט בעצמו על המדיניות לגבי אלכוהול – חוק שאושר בבית המשפט העליון של קולורדו. בשנת 1910 עמד בראש הוועדה לקידום היובש בדנוור, ושימש נשיא אגודת הרפורמה בשירות הציבורי בעיר.

במקביל, ניהל משרד עורכי דין וטיפל בתיקי תעריפי הובלה בפני ועדת הסחר הבין־מדינתית, שם ייצג את לשכות המסחר של אריזונה ודנוור. בשנת 1914 שימש עורך דין של איגוד עובדי המכרות המאוחדים במהלך חקירת הקונגרס על שביתת הפועלים בענף הפחם בקולורדו, והצליח להביא לזיכוי נאשמים שונים בפרשות רצח שאירעו בשביתה.

בתחילה היה רפובליקני, אך ב־1912 נמנה עם מייסדי המפלגה הפרוגרסיבית בקולורדו ואף התמודד ללא הצלחה על תפקיד מושל המדינה בשנים 1912 ו־1914. ב־1917 מונה על ידי הנשיא וודרו וילסון לחבר בוועדת המכסים של ארצות הברית, תפקיד שבו כיהן עד 1928. בשנת 1930 נבחר לסנאט מטעם המפלגה הדמוקרטית, וכיהן בו עד 1937.

 תיקון ג'ונס–קוסטיגן 
בשנת 1934 היה שותף ליוזמת תיקון לחוק החקלאות (Agricultural Adjustment Act), שהסדיר את ענף הסוכר בארצות הברית, ובכללו סלק הסוכר שגודל בקולורדו. החוק אסר העסקת ילדים מתחת לגיל 14, והגביל את עבודת בני 14–16 לשמונה שעות ביום. אשתו מייבל, שהייתה פעילה בוועדה הלאומית נגד עבודת ילדים, תרמה רבות למאבק זה.

 הצעת החוק נגד הלינצ'ים – חוק קוסטיגן–וגנר 
בשנת 1934 יזם יחד עם הסנאטור רוברט וגנר מניו יורק הצעת חוק פדרלית נגד לינץ'. הצעת החוק ביקשה להעניש שריפים שלא הגנו על עצורים מפני המון זועם. הנשיא פרנקלין דלאנו רוזוולט סירב לתמוך בחוק מחשש לאבד את תמיכת הדרום בבחירות 1936. אף שהחוק לא עבר, הדיון הציבורי שהתקיים סביבו העלה מחדש את המודעות לפשעי הלינץ' והאיץ את הירידה במספרם.

 אחרית חייו 
לאחר שפרש מהסנאט ב־1937, הסתלק מהחיים הציבוריים. הוא נפטר בדנוור ב־17 בינואר 1939 ונקבר בבית העלמין פיירמאונט שבעיר.

 חיים אישיים 
ב־1903 נישא למייבל קורי, חברתו לספסל הלימודים בתיכון. היא הייתה פעילה בולטת במועדון הנשים של דנבר ובפדרציית מועדוני הנשים של קולורדו, והקדישה את עיקר פועלה לחינוך, צדק חברתי ומאבק בעבודת ילדים, במיוחד בשדות סלק הסוכר.

 קישורים חיצוניים 




קטגוריה:אמריקאים ילידי וירג'יניה
קטגוריה:בוגרי בית הספר למשפטים באוניברסיטת הרווארד
קטגוריה:חברי הסנאט של ארצות הברית מקולורדו
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1874
קטגוריה:אמריקאים שנפטרו ב-1939